સત્સંગ દિગ્વિજયના ઈતિહાસમાં ઉમરેઠ આગવું સ્થાન ધરાવે છે.આ ઉમરેઠના વતની અને ખેડાવાળા બ્રાહ્મણ તરીકે ઓળખાતા ભક્તરાજ નંદુભાઈ એક આદર્શ નિષ્ઠાવાન સત્સંગી હતા. વિદ્વાન હોવાથી મુક્તમુનિ અને નિત્યાંનદ મુનિ જેવા વિદ્વાનોની વિદ્વતાથી પ્રભાવિત થયેલા. તેથી જ્યારે સ્વયં શ્રીહરિ ઉમરેઠ પધાર્યા ત્યારે આ વિદ્વાનોના ગુરૂસ્વયં કેવા હશે તે જોવા માટે આવ્યા. ત્યારે જ અવિનાશી એ એક આશ્ચર્યના ઉદધિમાં ડુબાડી દે એવી અલૌકિક લીલા કરી. ત્યાંના એક મૂંગા છોકરાં પાસે વેદ ઋચાઓનું મંગલ ગાન કરાવ્યું. આ દૃશ્ય જોતા જ નંદુભાઈના પૂર્વકર્મના થર તૂટી પડ્યા અને ભાગ્યોદયનો સૂર્ય ઉગ્યો અને શ્રીહરિનું શરણું સ્વીકાર્યુ. તેમના પિતાશ્રી રૂપરામ ઠાકર ઉમરેઠના સત્સંગીઓમાં મુખ્ય હતા.